b'\n_START_ARTICLE_\nMaroon 5\n_START_SECTION_\nBiogr\xc4\x81fija\n_START_PARAGRAPH_\nGrupu 1995. gad\xc4\x81 nodibin\xc4\x81ja \xc4\x80dams Levins, D\xc5\xbeesijs K\xc4\x81rmaikls, Mikijs Madens un Raiens Dasiks, kad vi\xc5\x86i visi v\xc4\x93l m\xc4\x81c\xc4\xabj\xc4\x81s vidusskol\xc4\x81. Grupas pirmais nosaukums bija "Kara\'s Flowers" un savos pirms\xc4\x81kumos t\xc4\x81 muzic\xc4\x93ja grunge/gar\xc4\x81\xc5\xbeas roka stil\xc4\x81. 1997. gad\xc4\x81 grupa izdeva savu vien\xc4\xabgo albumu k\xc4\x81 "Kara\'s Flowers" - "The Fourth World". 2001. gad\xc4\x81 grupai pievienoj\xc4\x81s \xc4\xa3it\xc4\x81rists D\xc5\xbeeimss Valentains un tika pie\xc5\x86emts jaunais grupas nosaukums "Maroon 5"._NEWLINE_2002. gad\xc4\x81 "Maroon 5" izdeva savu albumu "Songs About Jane", kas grupai atnesa pasaules slavu. 2004. gad\xc4\x81, divus gadus p\xc4\x93c izdo\xc5\xa1anas, albuma p\xc4\x81rdo\xc5\xa1anas r\xc4\x81d\xc4\xabt\xc4\x81ji krasi uzlaboj\xc4\x81s, pateicoties t\xc4\x81 singlu "Harder To Breathe", "This Love" un "She Will Be Loved" pan\xc4\x81kumiem. Dziesma "This Love" 10 ned\xc4\x93\xc4\xbcas pavad\xc4\xabja pirmaj\xc4\x81 viet\xc4\x81 Apvienotaj\xc4\x81 pasaules top\xc4\x81 un tika atz\xc4\xabta par gada popul\xc4\x81r\xc4\x81ko dziesmu. Ar\xc4\xab "She Will Be Loved" sasniedza gandr\xc4\xabz tikpat labus pan\xc4\x81kumus. Kop\xc4\x81 albums "Songs About Jane" vis\xc4\x81 pasaul\xc4\x93 tika p\xc4\x81rdots 12 miljonos eksempl\xc4\x81ru. 2005. gad\xc4\x81 Maroon 5 sa\xc5\x86\xc4\x93ma Grammy balvu k\xc4\x81 lab\xc4\x81kie jaunie izpild\xc4\xabt\xc4\x81ji, bet 2006. gad\xc4\x81 - par dziesmu "This Love" k\xc4\x81 lab\xc4\x81ko popm\xc5\xabzikas dziesmu._NEWLINE_2006. gad\xc4\x81 no grupas aizg\xc4\x81ja bundzinieks Raiens Dasiks, jo koncertturnejas laik\xc4\x81 guva nopietnus savainojumus. Vi\xc5\x86a viet\xc4\x81 n\xc4\x81ca Mets Flinns. 2007. gad\xc4\x81 klaj\xc4\x81 n\xc4\x81ca "Maroon 5" n\xc4\x81kamais albums "It Won\'t Be Soon Before Long", kas pagaid\xc4\x81m p\xc4\x81rdots aptuveni 3,5 miljonos eksempl\xc4\x81ru pasaul\xc4\x93. Albuma vado\xc5\xa1ais singls "Makes Me Wonder" sasniedza 1. vietu gan ASV, gan Pasaules top\xc4\x81._NEWLINE_Abi "Maroon 5" albumi ir izrais\xc4\xabju\xc5\xa1i diskusijas to seksu\xc4\x81li atkl\xc4\x81to dziesmu tekstu un m\xc5\xabzikas video d\xc4\x93\xc4\xbc.'